ΚΑΝΟΝΙΣΜΟΣ (ΕΚ) αριθ. 1064/1999 ΤΟΥ ΣΥΜΒΟΥΛΙΟΥ

της 21ης Μαΐου 1999

σχετικά με την απαγόρευση πτήσεων μεταξύ των εδαφών της Ευρωπαϊκής Κοινότητας και της Ομοσπονδιακής Δημοκρατίας της Γιουγκοσλαβίας και με την κατάργηση του κανονισμού (ΕΚ) αριθ. 1901/98

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 301,

την κοινή θέση 1999/318/ΚΕΠΠΑ, της 10ης Μαΐου 1999, την οποία υιοθέτησε το Συμβούλιο βάσει του άρθρου 15 της Συνθήκης για την Ευρωπαϊκή Ένωση, σχετικά με πρόσθετα περιοριστικά μέτρα κατά της Ομοσπονδιακής Δημοκρατίας της Γιουγκοσλαβίας (ΟΔΓ)(1),

την πρόταση της Επιτροπής,

Εκτιμώντας:

(1) ότι η συνεχιζόμενη παραβίαση εκ μέρους των κυβερνήσεων της Ομοσπονδιακής Δημοκρατίας της Γιουγκοσλαβίας και της Σερβίας, των ψηφισμάτων του Συμβουλίου Ασφαλείας των ΗΕ και η εφαρμογή ακραίων και εγκληματικά ανεύθυνων πολιτικών, στις οποίες περιλαμβάνεται και η καταπίεση των ιδίων των πολιτών τους, αποτελούν σοβαρές παραβιάσεις των δικαιωμάτων του ανθρώπου και του διεθνούς ανθρωπιστικού δικαίου·

(2) ότι θα πρέπει, συνεπώς, να απαγορευθούν οι πτήσεις μεταξύ του εδάφους της Κοινότητας και του εδάφους της Ομοσπονδιακής Δημοκρατίας της Γιουγκοσλαβίας·

(3) ότι το μέτρο αυτό εμπίπτει στο πεδίο εφαρμογής της Συνθήκης για την ίδρυση της Ευρωπαϊκής Κοινότητας·

(4) ότι, συνεπώς, και για να αποφευχθεί κυρίως η στρέβλωση του ανταγωνισμού, είναι αναγκαία κοινοτική νομοθεσία για την εφαρμογή του μέτρου αυτού, όσον αφορά το έδαφος της Κοινότητας· ότι, για τους σκοπούς του παρόντος κανονισμού, το έδαφος αυτό θεωρείται ότι περιλαμβάνει τα εδάφη των κρατών μελών στα οποία εφαρμόζεται η Συνθήκη για την ίδρυση της Ευρωπαϊκής Κοινότητας, υπό τους όρους που καθορίζονται στην εν λόγω Συνθήκη·

(5) ότι είναι ανάγκη να επιτρέπονται προσγειώσεις εκτάκτου ανάγκης και οι επακόλουθες απογειώσεις, και να γίνονται εξαιρέσεις για πτήσεις που εξυπηρετούν αυστηρά ανθρωπιστικούς σκοπούς·

(6) ότι η Επιτροπή και τα κράτη μέλη είναι ανάγκη να ενημερώνονται αμοιβαία για τα μέτρα που λαμβάνονται βάσει του παρόντος κανονισμού και να διαβιβάζουν μεταξύ τους τις άλλες σχετικές πληροφορίες που έχουν στη διάθεσή τους σχετικά με τον παρόντα κανονισμό·

(7) ότι ο κανονισμός (ΕΚ) αριθ. 1901/98 του Συμβουλίου της 7ης Σεπτεμβρίου 1998, σχετικά με την απαγόρευση των πτήσεων γιουγκοσλαβικών αερομεταφορέων μεταξύ της Ομοσπονδιακής Δημοκρατίας της Γιουγκοσλαβίας και της Ευρωπαϊκής Κοινότητας(2), μπορεί να καταργηθεί, δεδομένου ότι, ο εν λόγω κανονισμός απαγορεύει, μεταξύ άλλων, τις πτήσεις γιουγκοσλαβικών μεταφορέων με την επιφύλαξη της εθνικής νομοθεσίας σχετικά με τον καθορισμό των επιβαλλομένων κυρώσεων σε περίπτωση παραβίασης των διατάξεων του περί ού ο λόγος κανονισμός,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Απαγορεύεται η απογείωση από το έδαφος της Ευρωπαϊκής Κοινότητας ή η προσγείωση σε αυτό:

α) αεροσκαφών τα οποία εκμεταλλεύονται, αμέσως ή εμμέσως, γιουγκοσλαβικοί μεταφορείς, ήτοι μεταφορείς που έχουν την κύρια εγκατάστασή τους ή την καταστατική τους έδρα, στην Ομοσπονδιακή Δημοκρατία της Γιουγκοσλαβίας,

β) αεροσκαφών καταχωρημένων στην Ομοσπονδιακή Δημοκρατία της Γιουγκοσλαβίας, εκτός των μονίμως παρόντων στην Ευρωπαϊκή Κοινότητα κατά την ημερομηνία ενάρξεως ισχύος του παρόντος κανονισμού,

γ) πολιτικών αεροσκαφών, ήτοι αεροσκαφών τα οποία αποτελούν αντικείμενο εκμετάλλευσης για εμπορικούς ή ιδιωτικούς σκοπούς, εφόσον έχουν απογειωθεί από ή πρόκειται να προσγειωθούν στο, έδαφος της Ομοσπονδιακής Δημοκρατίας της Γιουγκοσλαβίας.

Άρθρο 2

1. Ανακαλούνται όλες οι άδειες εκτέλεσης τακτικών αερομεταφορών μεταξύ οποιουδήποτε σημείου στο έδαφος της Κοινότητας και οποιουδήποτε σημείου στο έδαφος της Ομοσπονδιακής Δημοκρατίας της Γιουγκοσλαβίας, και δεν χορηγείται καμία νέα άδεια εκτέλεσης για τέτοιες πτήσεις.

2. Ανακαλούνται όλες οι άδειες εκτέλεσης ναυλωμένων πτήσεων, είτε πρόκειται για μομονωμένες πτήσεις είτε για σειρά πτήσεων, μεταξύ οποιουδήποτε σημείου στο έδαφος της Κοινότητας και οποιουδήποτε σημείου στο έδαφος της Ομοσπονδιακής Δημοκρατίας της Γιουγκοσλαβίας, και δεν χορηγείται καμία νέα άδεια για τέτοιες πτήσεις.

3. Καμία νέα άδεια εκτέλεσης δεν χορηγείται και καμία ισχύουσα δεν ανανεώνεται, εφόσον παρέχει τη δυνατότητα σε αεροσκάφη καταχωρημένα στην Ομοσπονδιακή Δημοκρατία της Γιουγκοσλαβίας ή εκμεταλλευόμενα από γιουγκοσλαβικούς μεταφορείς, να απογειώνονται από ή να προσγειώνονται, σε αερολιμένες της Κοινότητας.

Άρθρο 3

1. Το άρθρο 1 δεν ισχύει για προσγειώσεις εκτάκτου ανάγκης και επακόλουθες απογειώσεις.

2. Παρά τις διατάξεις των άρθρων 1 και 2, οι αρμόδιες αρχές των κρατών μελών μπορούν να επιτρέπουν, κατά περίπτωση και με την επιφύλαξη της διαφικασίας διαβουλεύσεων της παραγράφου 3, την απογείωση ή την προσγείωση πολιτικών αεροσκαφών από ή προς το έδαφος της Κοινότητας, εφόσον παρέχονται αποδεικτικά στοιχεία στις αρχές αυτές ότι, η εν λόγω πτήση από ή προς το έδαφος της Ομοσπονδιακής Δημοκρατίας της Γιουγκοσλαβίας εξυπηρετεί αυστηρά ανθρωπιστικούς σκοπούς.

3. Οι αρμόδιες αρχές κράτους μέλους το οποίο προτίθεται να επιτρέψει την απογείωση ή την προσγείωση σύμφωνα με την παράγραφο 2, κοινοποιεί, στις αρμόδιες αρχές των άλλων κρατών μελών και στην Επιτροπή, τους λόγους για τους οποίους προτίθεται να επιτρέψει την εν λόγω προσγείωση ή απογείωση.

Εάν, εντός μιας εργάσιμης ημέρας από την παραλαβή της εν λόγω κοινοποίησης, ένα κράτος μέλος ή η Επιτροπή διαβιβάσουν στα άλλα κράτη μέλη ή στην Επιτροπή στοιχεία που αποδυκνείουν ότι, η προβλεπόμενη πτήση δεν θα εξυπηρετήσει τους αναγραφόμενους ανθρωπιστικούς σκοπούς, η Επιτροπή, εντός μιας εργάσιμης ημέρας από την προαναφερθείσα κοινοποίηση, συγκαλεί συνεδρίαση με τα κράτη μέλη προκειμένου να διαβουλευθούν για τα σχετικά στοιχεία.

Το κράτος μέλος που προτίθεται να επιτρέψει την απογείωση ή την προσγείωση, λαμβάνει απόφαση όσον αφορά την άδεια αυτή, μόνον εφόσον είτε δεν έχουν εγερθεί αντιρρήσεις, είτε αφού λάβουν χώρα οι διαβουλεύσεις για τα αποδεικτικά στοιχεία, κατά τη συνεδρίαση που συγκάλεσε η Επιτροπή. Σε περίπτωση που η χορηγηθεί άδεια, μετα την εν λόγω συνεδρίαση, το ενδιαφερόμενο κράτος μέλος κοινοποιεί στα άλλα κράτη μέλη κι στην Επιτροπή τους λόγους για τους οποίους έλαβε την απόφαση να χορηγήσει άδεια.

Άρθρο 4

Καμία διάταξη του παρόντος κανονισμού δεν ερμηνεύεται ως περιορίζουσα προϋπάρχοντα δικαιώματα αεροσκαφών που αναφέρονται στο άρθρο 1, πλην των δικαιωμάτων προσγείωσης στο έδαφος της Κοινότητας ή απογείωσης προς αυτό.

Άρθρο 5

Απαγορεύεται η συμμετοχή, εν γνώσει και εκ προθέσεως, σε συναφείς δραστηριότητες, οι οποίες έχουν ως αντικείμενο ή αποτέλεσμα, αμέσως ή εμμέσως την καταστρατήγηση των διατάξεων των άρθρων 1 και 2.

Άρθρο 6

Κάθε κράτος μέλος προσδιορίζει τις κυρώσεις που επιβάλει σε περίπτωση παραβίασης των διατάξεων του παρόντος κανονισμού. Οι κυρώσεις αυτές πρέπει να είναι αποτελεσματικές αναλογικές και αποτρεπτικές.

Εν αναμονή της θέσπισης νομοθεσίας, οσάκις χρειάζεαται, για το σκοπό αυτό, οι κυρώσεις που επιβάλλονται για την παραβίαση των διατάξεων του παρόντος κανονισμού, είναι αυτές που ορίζονται από τα κράτη μέλη σύμφωνα με το άρθρο 5 του κανονισμού (ΕΚ) αριθ. 1901/98.

Άρθρο 7

Η Επιτροπή και τα κράτη μέλη ενημερώνονται αμοιβαία για τα μέτρα που λαμβάνονται στο πλαίσιο του παρόντος κανονισμού και ανακοινώνουν αμοιβαία κάθε σχετική πληροφορία που έχουν στη διάθεσή τους σχετικά με τον παρόντα κανονισμό, όπως παραβάσεις και προβλήματα επιβολής, αποφάσεις εκδιδόμενες από εθνικά δικαστήρια ή αποφάσεις σχετικών διεθνών fora.

Άρθρο 8

1. Η Επιτροπή καταρτίζει κατάλογο των αρμοδίων αρχών που αναφέρονται στο άρθρο 3 βάσει των σχετικών πληροφοριών που παρέχουν τα κράτη μέλη. η Επιτροπή δημοσιεύει τον κατάλογο αυτό καθώς και τις τυχόν μεταβολές του, στην Επίσημη Εφημερίδα των Ευρωπαϊκών Κοινοτήτων.

2. Η Επιτροπή καταρτίζει κατάλογο των αεροσκαφών των καταχωρημένων στην ομοσπονδιακή Δημοκρατία της Γιουγκοσλαβίας, τα οποία είναι νομίμως παρόντα στην Ευρωπαϊκή Κοινότητα σύμφωνα με το άρθρο 1 σημείο β), βάσει των σχετικών πληροφοριών που παρέχουν τα κράτη μέλη. Η Επιτροπή δημοσιεύει τον κατάλογο αυτό στην Επίσημη Εφημερίδα των Ευρωπαϊκών Κοινοτήτων.

Άρθρο 9

Ο κανονισμός (ΕΚ) αριθ. 1901/98, καταργείται και αντικαθίσταται από τις διατάξεις του παρόντος κανονισμού.

Άρθρο 10

Ο παρών κανονισμός εφαρμόζεται:

α) στο έδαφος της Κοινότητας, περιλαμβανομένου και του εναέριου χώρου της,

β) επί των αεροσκαφών ή των πλοίων που υπάγονται στη δικαιοδοσία κράτους μέλους,

γ) σε κάθε πρόσωπο, οπουδήποτε και αν βρίσκεται, που είναι υπήκοος κράτους μέλους, και

δ) σε κάθε φορέα που έχει συσταθεί ή δημιουργηθεί βάσει της νομοθεσίας κράτους μέλους.

Άρθρο 11

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Μαΐου 1999.

Για το Συμβούλιο

Ο Πρόεδρος

H. WIECZOREK-ZEUL

(1) ΕΕ L 123 της 13.5.1999, σ. 1.

(2) ΕΕ L 248 της 8.9.1998, σ. 7· κανονισμός όπως τροποποιήθηκε από τον κανονισμό (ΕΚ) αριθ. 214/1999 (ΕΕ L 23 της 30.1.1999, σ. 6).